钦定古今图书集成/理学汇编/经籍典/第089卷 > 《易兼三才赋》范仲淹
## 钦定古今图书集成/理学汇编/经籍典/第089卷 > 《易兼三才赋》范仲淹

大哉！《易》以象设，象由意通，兼三才而穷理尽性，重六
爻而原始要终。二气分仪，著高卑于卦内；五行降秀，
立动静于爻中。所以明乾坤之化育，见天人之会同
也。昔者圣人之生，建大《易》之旨；观天之道，察地之纪，
取人于斯，成卦于彼，将以尽变化云为之义，将以存
洁静精微之理。极其数也，必在乎兼而两之，定其位
焉。由是乎三者备矣。若乃高处物先，取法乎天，所以
显不息之义，所以轸行健之权。保合太和，纯粹之源
显著，首出庶物，高明之象昭宣，此立天之道也。御阴
阳而德全，又若卑而得位，下蟠于地，所以藏沉潜之
体，所以拟广博之义。寂然不动，既侔厚载之容，感而
遂通，益见资生之利，此立地之道也。自刚柔而功备。
于是卑高以陈，中列乎人。刚而上者宜乎主，柔而下
者宜乎臣。慎时行时止之间，宁迷进退；察道长道消
之际，自见屈伸。此立人之道也，敦仁义而有伦。既而
明三极之端，知八象之谓存拟议而无爽，周变通而
《曷既》。君子用之而消息，圣人执之而经纬。亦由璇玑
测象，括运动于七辰；玉琯候时，含惨舒于四气。岂不
以《易》之为书也，范彼二仪；《易》之为教也，达乎四维。观
其象则区以别矣，思其道则变而通之。上以统百王
之业，下以断万物之疑。变动不居，适内外而无滞；广大悉备，包上下而无遗。至矣哉！无幽不通，唯变所适。
准天地而容日月，畜风雷而列山泽。鼓之舞之以尽
神，统三才而成《易》。